Taalraad steeds bekommerd oor AfrikaansDr. Conrad Steenkamp, hoof van die Afrikaanse Taalraad. (Foto: Facebook / Conrad Steenkamp) Dr. Blade Nzimande, minister van hoër onderwys, se onderneming om sy departement se Taalbeleidsraamwerk aan te pas om Afrikaans en die Khoi- en Santale as inheems te definieer, is ’n stap in die regte rigting, maar verander min vir Afrikaans. Só het dr. Conrad Steenkamp, hoof van die Afrikaanse Taalraad (ATR), Vrydag in ’n verklaring gesê. Maroela Media het vroeër berig dat die minister ná die inwinning van ’n regsmening deur die DA ingestem het om die beleidsraamwerk vir hoër onderwysinstellings te wysig nadat Afrikaans, asook die Khoi- en Santale, as sogenaamde uitheemse tale in dié dokument geklassifeer is. Die ATR bevraagteken egter of die aangepaste beleidsraamwerk Afrikaans wel saam met al die ander amptelike tale op ’n gelyke grondslag gaan behandel soos wat die Grondwet dit verlang. “Dít is wat die ATR wil weet. Dr. Nzimande se kommentaar oor historiese bevoorregting skep egter die vermoede dat ’n ander meganisme gevind sal word om Afrikaans as ‘reeds ontwikkelde’ akademiese taal steeds van die beleid uit te sluit. “In sy huidige vorm sorg die taalbeleidsraamwerk onder meer daarvoor dat Afrikaans geen toegang het tot voordele soos monitering en ondersteuning deur die departement van hoër onderwys nie. Dié uitsluiting plaas Afrikaans in ’n kwynende niemandsland sonder monitering of ondersteuning. Dit maak die beleid ‘blind’ vir Afrikaans en waarborg so te sê die verdere afskaling daarvan aan die enkele instellings waar dit nog steeds gebruik word.” Steenkamp sê die regverdiging hiervoor dat Afrikaans “reeds ontwikkel” is en dus geen voordele behoort te geniet nie, maak taalkundig glad nie sin nie. “Die mees ontwikkelde akademiese terminologie en woordelyse beteken immers min indien die betrokke taal nie ook akademies gebruik word nie.” Volgens die ATR dra die effek van die minister en sy departement se “hardvogtige uitsluiting van Afrikaans” direk by tot die vernietiging van ’n kosbare bate en hulpbron sonder om daarmee enigiets vir die ander amptelike tale te bereik. “Dit stel tale en hul sprekers ook teen mekaar op en dien as uitstekende voorbeeld van ’n irrasionele politiek.” Die ATR hoop dat Nzimande ’n bereidwilligheid sal ontwikkel om in gesprek met die Afrikaanse gemeenskap te tree, eerder as om dié gemeenskap se pogings tot gesprekvoering te ignoreer. “Ons hoop ook hy vind dit in hom om ons amptelike en inheemse tale op ’n meer inklusiewe wyse te hanteer.” Die DA het vroeër gesê sodra die wysigings aangebring is, sal Afrikaans, Khoi- en Santale wetlik beskerm wees teen enige pogings om hulle te ontneem van die hulpbronne wat toegeken word om inheemse tale te beskerm en ontwikkel, insluitend aan die land se universiteite. Die minister het nog nie aangekondig wanneer hy die wysigings gaan maak nie.